Predkladacia správa  

	Na rokovanie vlády Slovenskej republiky sa predkladá návrh nariadenia vlády Slovenskej republiky, ktorým sa ustanovuje stupnica platových taríf príslušníkov Hasičského a záchranného zboru a príslušníkov Horskej záchrannej služby, ktorým sa vykonáva § 131 ods. 3 zákona č. 315/2001 Z. z. o Hasičskom a záchrannom zbore v nadväznosti na § 5 ods. 3 a 6 zákona o štátnom rozpočte na rok 2017.

Podľa § 2 ods. 3 písm. c) zákona č. 2/1991 Zb. o kolektívnom vyjednávaní v znení neskorších predpisov sa zmluvné strany v rámci kolektívneho vyjednávania dohodli  na obsahu Kolektívnej zmluvy vyššieho stupňa v štátnej službe na rok 2017 (ďalej len „kolektívna zmluva“). Kolektívna zmluva bola podpísaná 1. decembra 2016.
 
Podľa § 5 ods. 6 zákona o štátnom rozpočte na rok 2017 s ohľadom na kolektívnu zmluvu sa stupnica platových taríf príslušníkov Hasičského a záchranného zboru a príslušníkov Horskej záchrannej služby navrhuje zvýšiť s účinnosťou od 1. januára 2017 o 4 %.

Dopad zvýšenia stupnice platových taríf príslušníkov Hasičského a záchranného zboru a príslušníkov Horskej záchrannej služby od 1. januára 2017 na výdavkovú časť štátneho rozpočtu v rokoch 2017 až 2019 je uvedený v doložke vybraných vplyvov.    

Návrh nariadenia vlády Slovenskej republiky nemá dopad na rozpočty miest a obcí a ani na rozpočty vyšších územných celkov. 

Predložený návrh nariadenia vlády má pozitívny sociálny vplyv na hospodárenie obyvateľstva, nemá vplyv na podnikateľské prostredie, životné prostredie ani informatizáciu spoločnosti ani vplyv na služby verejnej správy pre občana. 

Vzhľadom na dátum uzavretia kolektívnej zmluvy, navrhovaný dátum účinnosti a deklaratórny charakter nariadenia a v súlade s § 27 zákona č. 400/2015 Z. z. o tvorbe právnych predpisov a o Zbierke zákonov Slovenskej republiky, nebol materiál predmetom medzirezortného pripomienkového konania.

Návrh nariadenia vlády je v súlade s Ústavou Slovenskej republiky, s medzinárodnými zmluvami a medzinárodnými dokumentmi, ktorými je Slovenská republika viazaná, s právom Európskej únie a ďalšími všeobecne záväznými právnymi predpismi.